चीन में पर्यटक बस घाटी में गिरी, 9 की मौत  
शांक्सी प्रांत के तैगु काउन्टी में ताईयुवान-चांग्जी एक्सप्रेसवे पर चालक बस पर से नियंत्रण खो बैठा और बस रोड किनारे स्थित गहरी खाई में जा गिरी।
उत्तरी चीन में एक घाटी में एक पर्यटक बस के गिर जाने से नौ लोगों की मौत हो गई और 22 अन्य घायल हो गए। शांक्सी प्रांतीय यातायात प्राधिकार के बचावकर्मियों के अनुसार उत्तरी चीन के शांक्सी प्रांत के तैगु काउन्टी में ताईयुवान-चांग्जी एक्सप्रेसवे पर चालक बस पर से नियंत्रण खो बैठा और बस रोड किनारे स्थित 15 मीटर गहरी खाई में जा गिरी।  उन्होंने कहा कि दुर्घटना के कारणों की जांच की जा रही है। उन्होंने कहा कि शनिवार तड़के हुई भारी बारिश के कारण एक्सप्रेसवे फिसलन भरा हो गया था।  संवाद समिति शिन्हुआ के अनुसार दुर्घटना में बस चालक की मौत हो गई, जबकि सह चालक घायल हो गया। बचावकर्मियों ने बताया कि सभी घायलों को ताइगू और पड़ोसी युशे काउन्टी के अस्पतालों में भर्ती कराया गया है।